প্যারোটিড গ্রন্থি

প্যারোটিড গ্রন্থি ( হলো অধিকাংশ প্রাণীর প্রধান লালা গ্রন্থি। মানবদেহে মুখমণ্ডলের উভয় দিকে কানের সম্মুখ অংশে দুটি প্যারোটিড গ্রন্থি রয়েছে। এটি বৃহত্তম লালা গ্রন্থি। প্রতিটি প্যারোটিড গ্রন্থি ম্যান্ডিবুলার রেমাসকে ঘিরে অবস্থান করে এবং প্যারোটিড নালির মধ্য দিয়ে মুখগহ্বরে সিরাস বা রক্তাম্বুসদৃশ লালা ক্ষরণ করে, ফলে চর্বণ ও গলাধঃকরণ সহজ হয় এবং শ্বেতসার বা স্টার্চের পরিপাক শুরু হয়। এটি ছাড়াও আরও দুটি আলাদা লালা গ্রন্থি আছে; সেগুলো হলো সাবম্যান্ডিবুলার গ্রন্থি ও সাবলিঙ্গুয়াল গ্রন্থি। কখনো কখনো প্রধান প্যারোটিড গ্রন্থির নিকটে আনুষঙ্গিক প্যারোটিড গ্রন্থি পাওয়া যায়। 
সাপের বিষ গ্রন্থি একটি রূপান্তরিত প্যারোটিড লালা গ্রন্থি।

 ব্যুৎপত্তি 

প্যারোটিড (parotid) শব্দের আক্ষরিক অর্থ হলো "কানের নিকটে"; এটি এসেছে গ্রিক ভাষার শব্দ παρωτίς (পারোতিস, যার বিশেষণ রূপ  παρωτιδ- পারোতিদ) থেকে: (গ্রন্থি) কানের পেছনে  < παρά - pará : পরা, সামনে, এবং οὖς - ous (মূল ὠτ-, ōt-) : কর্ণ। বাংলায় এটিকে কর্ণমূলগ্রন্থি বা পরাকর্ণগ্রন্থি বলে।

 গঠন 

প্যারোটিড গ্রন্থি হলো লালা গ্রন্থিগুলোর মধ্যে সবচেয়ে বড়ো, প্রতিটির ওজন গড়ে ২৫ গ্রাম। এটি একটি বিষম আকৃতির, উপখণ্ডিত, পীতাভ বস্তুপিণ্ড যা বহিঃকর্ণকুহরের (ইক্সটার্নাল আকুস্টিক মিয়েটাস) নিচে ম্যান্ডিবল (নিম্নহনু বা চিবুকাস্থি) ও স্টার্নোক্লাইডোম্যাস্টয়েড বা উরোস্থি-জক্রক-কর্ণমূল পেশির মাঝখানে অবস্থান করে। গ্রন্থিটি সামনের দিকে ম্যাসিটার পেশির পৃষ্ঠের উপরেও বিস্তৃত থাকে। এটি সচরাচর উল্টো-পিরামিড আকৃতিতে অবস্থান করে, এর ঊর্ধ্ব, উপরিগত, অগ্রমাধ্যিক (অ্যান্টারোমিডিয়াল)ও পশ্চাৎমধ্যগ (পোস্টারোমিডিয়াল) তল বা পৃষ্ঠ রয়েছে, নিচের দিকে ক্রমশ সরু হয়ে ভোঁতা শীর্ষ গঠন করে। ক্ষুদ্র অবতল ঊর্ধ্বপৃষ্ঠটি বহিঃকর্ণকুহরের উপাস্থিক বা কোমলাস্থিময় অংশ ও টেম্পোরোম্যান্ডিবুলার অস্থিসন্ধির পশ্চাৎ দিকের সাথে সম্পর্কযুক্ত। প্যারোটিড নালি গড়ে ৫ সে.মি. লম্বা ও ৩ সে.মি. প্রশস্ত (মুখগহ্বরীয় রন্ধ্রের কাছে অপেক্ষাকৃত বেশি সরু)। এটি প্রতিটি গ্রন্থির সম্মুখভাগ থেকে উদ্‌গত হয়, নালিটি গণ্ডপেশি বা বাকসিনেটর পেশিকে বিদ্ধ করে এবং গালের ভিতরের দিকে সাধারণত ম্যাক্সিলারি দ্বিতীয় পেষক দন্তের বিপরীতে উন্মুক্ত হয়। উন্মুক্ত হওয়ার স্থানে টিসু একটু উঁচু হয়ে থাকে যা প্যারোটিড প্যাপিলা নামে পরিচিত।

অতিরিক্ত চিত্রসমূহ

 আরও দেখুন 

 শোগ্রেন সিনড্রোম

 তথ্যসূত্র  

 বহিঃসংযোগ 

 Illustration at yoursurgery.com

 Salivary gland infections from Medline Plus
 Salivary gland cancer  from American Cancer Society

বিষয়শ্রেণী:পরিপাকতন্ত্র
বিষয়শ্রেণী:জীববিজ্ঞান
বিষয়শ্রেণী:বহিঃক্ষরাতন্ত্র
বিষয়শ্রেণী:মুখের লালা
বিষয়শ্রেণী:মুখের গ্রন্থি
বিষয়শ্রেণী:কর্ণ-স্বরযন্ত্রবিদ্যা